钦定古今图书集成/明伦汇编/闺媛典/第335卷 > 张愈妻蒲氏
## 钦定古今图书集成/明伦汇编/闺媛典/第335卷 > 张愈妻蒲氏

按《宋史隐逸张愈传》：“愈字少愚，益州郫人。隽伟有大
志，游学四方，屡举不第，隐于家。文彦博治蜀，为置青
城山白云谿、杜光庭故居以处之。喜奕棋，乐山水，遇
有兴，虽数千里辄尽室往。杜门著书，未就，卒。妻蒲氏，
名芝，贤而有文，为之诔曰：‘高视往古，哲士实殷。施及
秦汉，馀烈氛氲。挺生英杰，卓尔逸群。孰谓今世，亦有
其人，其人伊何’？”白云隐君尝曰：“丈夫趋世不偶。仕非
其志，禄不可苟。营营末途，非吾所守。吾生有涯，少实
多艰。穷亦自固，困亦不颠。不贵人爵，知命乐天。脱簪
散发，眠云听泉。有峰千仞，有溪数曲，广成遗趾。吴兴
高躅，疏石通迳。依林架屋，麋鹿同群，昼游夜息。岭月
破云，秋霖洒竹。清意何穷，真心自得。放言遗虑，何荣
何辱。孟春感疾，闭户不出。岂期遂往，英标永隔。抒词
哽噎，挥涕汍澜。人谁无死？惜乎才贤，已矣吾人！”呜呼
哀哉！